ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, εδάφιο γ) της συνθήκης ΕΚ, σχετικά με τις τροποποιήσεις του Ευρωπαϊκού Κοινοβουλίου στην κοινή πρόταση του Συμβουλίου σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για την εκτέλεση ενεργειών που αποσκοπούν στην οικονομική και κοινωνική ανάπτυξη της Τουρκίας ΠΕΡΙ ΤΡΟΠΟΠΟΙΗΣΗΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1998/0300 (COD)

1. ΙΣΤΟΡΙΚΟ ΤΗΣ ΥΠΟΘΕΣΗΣ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(1998)600 τελικό- 1998/0300 (SYN): 22/10/1998

Ημερομηνία της γνώμης του Ευρωπαϊκού Κοινοβουλίου σε πρώτη ανάγνωση: 02/12/1999

Ημερομηνία διαβίβασης της τροποποιημένης πρότασης

COM(2000)169 τελ. - 1998/0300 (COD): 05/04/2000

Hμερομηνία υιοθέτησης της κοινής θέσεως: 13/06/2000

Ημερομηνία της θέσεως που έλαβε το Κοινοβούλιο σε δεύτερη ανάγνωση 06/09/2000

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Να συνοδευτεί χρηματοδοτικά η εφαρμογή της ευρωπαϊκής στρατηγικής για την Τουρκία, ήτοι να ενισχυθεί η χρηματοδοτική πτυχή της προενταξιακής στρατηγικής για την Τουρκία.

3. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΠΟΙΗΣΕΙΣ ΤΟΥ ΕΚ

Το Ευρωπαϊκό Κοινοβούλιο εξέδωσε σε δεύτερη ανάγνωση 3 τροπολογίες της κοινής γνώμης.

Η Επιτροπή λαμβάνει υπόψη της τις 3 τροπολογίες :

Η Τροπολογία 1 αποκλείει από το πεδίο εφαρμογής του κανονισμού την ανάπτυξη της πυρηνικής ενέργειας. Η Επιτροπή δεν έχει καμία πρόθεση να χρηματοδοτήσει ενέργειες που σχετίζονται με την ανάπτυξη της πυρηνικής ενέργειας στην Τουρκία. Άλλωστε έχει προβεί σε δήλωση σχετικά με αυτό το θέμα.

Η Τροπολογία 2 περικλείει στο πεδίο των ενδεικτικών τομέων όλες τις πρωτοβουλίες υπέρ της κατάργησης της θανατικής ποινής. Η Επιτροπή τίθεται υπέρ της χρηματοδότησης τέτοιων πρωτοβουλιών.

Η Τροπολογία 3 προσθέτει στο πεδίο των ενδεικτικών τομέων δράσεως την εξής διατύπωση: 'κάθε μορφή συνεργασίας που αποσκοπεί στην επίλυση του κουρδικού προβλήματος'. Η Επιτροπή τίθεται ασφαλώς υπέρ του σεβασμού και της προστασίας των δικαιωμάτων όλων των πολιτών, ανεξάρτητα από τις διαφορές τους, τις πεποιθήσεις τους ή τις ιδιαιτερότητές τους. Η Επιτροπή αποδέχεται την τροπολογία σημειώνοντας ότι πολλές από τις ενέργειες που έχουν ήδη αναληφθεί στο πλαίσιο της χρηματοδοτικής συνεργασίας ΕΕ-Τουρκίας αποσκοπούν στην προώθηση της οικονομικής και κοινωνικής ανάπτυξης και τη μείωση των εντάσεων στο ανατολικό και νότιο τμήμα της χώρας.

Η Επιτροπή εφιστά την προσοχή του Συμβουλίου στην ανάγκη τροποποίησης στο σχέδιο κανονισμού της περιόδου αναφοράς της χρηματοδοτικής βοήθειας, δεδομένου ότι ο κανονισμός θα εγκριθεί το νωρίτερο κατά το τελευταίο τρίμηνο του οικονομικού έτους 2000. Κατά συνέπεια η Επιτροπή δεν θα μπορέσει να αναλάβει υποχρέωση για πίστωση κατά τη διάρκεια του οικονομικού έτους 2000. Ως εκ τούτου, μπορούμε να θεωρήσουμε ότι το χρηματοδοτικό ποσό αναφοράς σύμφωνα με της επιθυμία του νομοθέτη ανέρχεται σε 135 εκατομμύρια ευρώ για την περίοδο 2001-2003. Το κείμενο του σχεδίου κανονισμού πρέπει συνεπώς να τροποποιηθεί στην αιτιολογική σκέψη 13 και στο άρθρο 2.

4. ΣΥΜΠΕΡΑΣΜΑΤΑ

Δυνάμει του άρθρου 250, παράγραφος 2 της συνθήκης ΕΚ, η Επιτροπή τροποποιεί την πρότασή της υπό τους όρους που αναφέρονται παραπάνω.